Jäähallissa on muun muassa juoksusuora, pituushyppypaikka, juoksurata katsomoiden yläpuolella sekä B-katsomon alla oleva harjoitusjää. Jäähallissa voidaan myös järjestää konsertteja ja musiikkitapahtumia, joista merkittävin on vapputapahtuma Vappugospel. Jäähallin kunnostus valmistui vuonna 2006, jolloin rakennettiin C-katsomon yläpuolella oleva ravintolataso. Kouvolan jäähallin nimi vaihtui Lumon Areenaksi, kun KooKoo ja Lumon solmivat yhteistyösopimuksen. Lumon Areenalla on pelattu vuonna 2016 yksittäinen EHT ottelu, jossa vastakkain olivat Suomen ja Tšekin maajoukkueet. Ottelu päättyi Suomen 4-1 voittoon. Keväällä 2019 Lumon Areenalla pelattiin Suomen A-maajoukkueen toiseksi viimeinen harjoitusottelu, vuoden 2019 MM-kisoja varten. Vieraileva joukkue oli Ruotsin A-maajoukkue ja ottelu päättyi Suomen 5-4 voittoon. Syyskuussa 2019 Lumon areenalla järjestettiin ylimääräinen Keskustan puoluekokous.